ویاس تیرتھ

**ویاس تیرتھ** ()، جو  یا  کے ناموں سے بھی موسوم ہیں، ہندو فلسفی، دانشور، مناظر، شارح اور شاعر تھے جن کا تعلق مدھو اچاریہ کے دبستان دویت ویدانت سے تھا۔ وجے نگر سلطنت کے  کی حیثیت سے ویاس تیرتھ دویت مت کے اس سنہرے دور کے ہراول دستے میں شامل تھے جب جدلیاتی فکر میں نئی پیش رفت ہوئی، پورندر داس اور کنک داس جیسے نغمہ نگاروں کی بدولت ہریداس ادب کو فروغ ملا اور پورے برصغیر میں دویت ویدانت کی وسیع پیمانے پر اشاعت ہوئی۔ ویاس تیرتھ نے خود بھی کنڑ اور سنسکرت زبانوں میں متعدد کیرتن تصنیف کیے۔

ان کی تین مناظرانہ کتابیں ،  اور  نے (جنھیں مجموعی طور پر  کہا جاتا ہے) ادویت ویدانت، وششٹ ادویت، مہایان بدھ مت، میمانسا اور نیائے کے ذیلی فلسفوں کے وسیع اور ہمہ گیر سلسلے کا احاطہ کیا، ان پر تنقید کی اور ان کے اندرونی تضادات و نقائص کو بے نقاب کیا۔ ان کی تصنیف  نے ملک بھر کے ادویت ویدانت حلقوں میں ایک ہلچل مچا دی تھی، جس کا جواب مدھوسودن سرسوتی کو اپنی کتاب  کے ذریعے دینا پڑا۔ مدھو روایت (پرمپرا) میں انھیں پرہلاد کا جز (انش) مانا جاتا ہے۔

براہمن خاندان میں  کے نام سے پیدا ہونے والے اس بچے کی سرپرستی ابور (بنگلور) کے مٹھ کے سربراہ برہمنیہ تیرتھ نے سنبھالی اور ان کی تعلیم و تربیت کی نگرانی کی۔ ویاس تیرتھ نے کانچی پورم میں ہندومت کے چھ قدامت پسند مکاتبِ فکر کا مطالعہ کیا اور اس کے بعد ملباگل میں شری پادرائے کے زیرِ سایہ دویت فلسفہ کی تعلیم حاصل کی اور بالآخر ان کے جانشین کی حیثیت سے مٹھ کے سربراہ بنے۔ ویاس تیرتھ نے چندراگری میں شالو نرسنگھ دیو رائے کے روحانی مشیر کے کے طور پر بھی اپنی خدمات انجام دیں، تاہم ان کی سب سے نمایاں وابستگی تولو قوم کے راجا کرشنا دیورایا سے تھی۔ راجا کی شاہی سرپرستی میں ویاس تیرتھ نے علمی حلقوں میں اپنے مناظرانہ رسائل کی مدد سے اور عام لوگوں کی زندگیوں میں کرناٹک موسیقی کے عقیدت مندانہ گیتوں اور کریتیوں (कृति) کے ذریعے دویت مت کی خوب اشاعت کی۔ اس سلسلے میں انھوں نے کرشن کے تخلص کے ساتھ کئی  قلمبند کیے۔ ان کی مشہور تصانیف میں ، ،  اور  وغیرہ قابل ذکر ہیں۔

سیاسی طور پر ویاس تیرتھ  جیسے دیہاتوں میں آبپاشی کے نظام کی ترقی اور بنگلور و میسور کے درمیان نو مفتوحہ علاقوں میں کئی  مندروں کے قیام کے ذمہ دار تھے، تاکہ کسی بھی قسم کی بغاوت کو کچلا جا سکے اور ان علاقوں کا سلطنت میں انضمام بسہولت ممکن ہو۔

دویت مکتبِ فکر میں ان کی عظیم خدمات کی بنا پر مدھو اچاریہ اور جے تیرتھ کے ہمراہ دویت مت کے تین عظیم سنتوں () میں ویاس تیرتھ کو بھی شمار کیا جاتا ہے۔ ممتاز محقق سریندر ناتھ داس گپتا لکھتے ہیں: ۔

## تاریخی مآخذ
ویاس تیرتھ کے حالاتِ زندگی شاعر سومناتھ کوی کی تحریر کردہ سوانح عمری  اور کتباتی شواہد سے اخذ کیے جاتے ہیں۔ اس سلسلے میں پورندر داس کے گیت اور روایتی کہانیاں بھی اہم معلومات فراہم کرتی ہیں۔ اگرچہ  اولیا کی تذکرہ نگاری کے قبیل سے ہے، لیکن اس صنف کی دوسری کتابوں کے برعکس یہ کتاب کرامتوں اور خرق عادت واقعات کے بیان وغیرہ مبالغہ آمیز زیب داستان سے پاک ہے اور اس کے متعدد دعووں کی تصدیق کتباتی شواہد سے ہوتی ہے۔ سومناتھ کوی نے کتاب کے آخر میں ذکر کیا ہے کہ اس سوانح عمری کی منظوری خود ویاس تیرتھ نے دی تھی، جس سے اس کاوش کے ہم عصر ہونے کا ثبوت ملتا ہے۔ بعض محققین اس کتاب کی صداقت کی گواہی اس بنیاد پر بھی دیتے ہیں کہ سومناتھ ایک اسمارتی برہمن تھے، لہٰذا وہ فرقہ وارانہ تعصب سے مبرا ہیں، جبکہ دیگر محققین قلت شواہد کا ذکر کر کے اس دعوے پر جرح کرتے ہیں۔

## پس منظر
قرونِ وسطیٰ کے ہندوستان میں ویدانت کے اندر دویت یا  کا فلسفہ ایک غیر معروف تحریک تھی۔ فلسفیانہ طور پر اس کے اصول ادویت ویدانت کے براہِ راست مخالف تھے، کیونکہ اس کے بانی مدھواچاریہ نے یہ نظریہ پیش کیا تھا کہ ذات (آتما) اور خدا (برہم) الگ الگ ہیں اور یہ دنیا ایک حقیقت ہے۔ چونکہ اس وقت ویدانت کا غالب ذیلی فرقہ ادویت تھا، اس لیے مدھواچاریہ اور ان کے پیروکاروں کی تصانیف کو شدید تنقید اور تمسخر کا نشانہ بنایا گیا۔ مدھواچاریہ نے اپنے شاگردوں کو ملک بھر میں اس فلسفے کی اشاعت کے لیے مامور کیا، جس کے نتیجے میں پورے برصغیر میں مٹھوں یا مراکزِ عبادت کا ایک مختصر لیکن وسیع نیٹ ورک قائم ہوا۔ دویت کے ابتدائی سال اپنے بنیادی اصولوں کی اشاعت اور ادویت کے فلسفیوں کے ساتھ مناظروں میں گذرے۔

فلسفیانہ اصلاحات کی ابتدا پدمنابھ تیرتھ نے کی اور بعد ازاں جے تیرتھ نے اسے کمال تک پہنچایا۔ داس گپتا کا موقف ہے کہ جے تیرتھ کی خدمات نے دویت کو اس فکری نفاست کے معیار تک پہنچا دیا جو ادویت اور وششٹ ادویت نے قائم کیا تھا۔ اس نوخیز فلسفے کو ایک منظم شکل دے کر اور مدھواچاریہ کے مختصر متون کی شرح کر کے جے تیرتھ نے مدھواچاریہ کے فکری موقف کو مستحکم کیا اور اپنی معرکہ آرا تصنیف  (منطق کا امرت) کی مدد سے دویت ادب کا ایک بلند معیار مقرر کر دیا۔

بعد کے مصنفین مثلاً وشنو داس اچاریہ نے ان متون کو مزید وسعت دی اور میمانسا اور نو نیائے جیسے متنوع شعبوں میں شروحات تحریر کیں، یہ ایک ایسی روایت تھی جو صدیوں تک جاری رہی۔ اس فکری نمو کے باوجود اس وقت ہندوستان کی پر آشوب سیاسی فضا کی وجہ سے برصغیر کے ثقافتی شعور میں دویت کا نفوذ محدود رہا۔ یہ صورت حال اس وقت بدلی جب ابور کے مٹھ کے سربراہ شری پادرائے وجے نگر کے راجا شالو نرسنگھ دیو رائے کے دربار سے وابستہ ہوئے اور راج گرو کی حیثیت سے اپنی خدمات انجام دیں؛ چنانچہ اس کے بعد دویت کو شاہی حوصلہ افزائی اور ایک حد تک قوت حاصل ہوئی۔ لیکن ادویت کے اصولوں پر کاربند اسمارتی برہمن اور رامانج کے وششٹ ادویت فلسفے کے پیروکار شری ویشنو بالترتیب شیو اور وشنو مندروں پر قابض تھے، جس کی وجہ سے دویت کا اثر و رسوخ محدود ہی رہا۔

## ابتدائی زندگی
ویاس تیرتھ بنور نامی ایک چھوٹے سے گاؤں میں آباد ایک مَدھو براہمن خاندان میں پیدا ہوئے۔ ان کے والدین بلّانا اور اکّما نے نومولود کا نام  رکھا۔  کے بیان کے مطابق اس لاولد جوڑے نے سنت برہمنیہ تیرتھ سے رجوع کیا تو انھوں نے تین بچوں کی بشارت اس شرط پر دی کہ دوسرا بچہ (جو یتی راج ہوئے) ان کے حوالے کر دیا جائے گا۔ یتی راج کی  (جنیو) کی رسم کے بعد برہمنیہ تیرتھ نے بچے کی سرپرستی سنبھال لی۔ برہمنیہ تیرتھ بچے کی غیر معمولی ذہانت دیکھ کر حیران رہ گئے اور انھیں ایک راہب بنانے کا ارادہ کیا۔ یتی راج بھانپ گئے اور خانقاہ سے فرار ہونے کا فیصلہ کر لیا۔ ایک درخت کے نیچے وہ لیٹے ہوئے تھے کہ اثنائے خواب انھیں بھگوان وشنو کی رویت ہوئی اور انھوں نے یتی راج کو واپس جانے کی تاکید کی۔ یتی راج نے اس ہدایت پر عمل کیا۔ اس واقعہ کے بعد انھیں  کے نام سے باقاعدہ راہبانہ منصب پر فائز کر دیا گیا۔ ماہرِ ہندیات بی۔ این۔ کے شرما کا دعویٰ ہے کہ اس وقت ویاس تیرتھ کی عمر سولہ برس رہی ہوگی۔

1475ء-1476ء کے قحط کے دوران میں برہمنیہ تیرتھ کی وفات کے بعد ویاس تیرتھ 1478ء میں ابور کے مٹھ کے جانشین بنے بنے اور پھر کانچی پورم روانہ ہو گئے، جو اس وقت جنوبی ہند میں شاستری علوم کا مرکز تھا۔ وہاں انھوں نے چھ قدامت پسند مکاتبِ فکر یعنی ویدانت، سانکھیہ، نیائے، میمانسا، ویشیشک اور یوگا کی تعلیم حاصل کی۔ بی این کے شرما لکھتے ہیں کہ کانچی میں حاصل کردہ اس تعلیم نے ویاس تیرتھ کو ادویت ویدانت، وششٹ ادویت، نو نیائے اور دیگر مکاتبِ فکر کی باریکیوں اور نزاکتوں سے واقفیت حاصل کرنے میں مدد دی۔ کانچی میں اپنی تعلیم مکمل کرنے کے بعد ویاس تیرتھ ملباگل چلے گئے تاکہ وہاں پانچ سے چھ سال تک شری پادرائے (جنھیں وہ اپنا گرو تسلیم تھے) کے زیرِ سایہ دویت ویدانت کے فلسفے کا مطالعہ کر سکیں۔ بعد ازاں شری پادرائے کے ایما پر انھیں شالو نرسنگھ دیو رائے کے وجے نگر دربار میں بھیج دیا گیا۔

## چندراگری میں قیام
[تصغیر|تِرملا کا [تروپتی وینکٹیشور مندر|وینکٹیشور مندر جہاں ویاس تیرتھ نے سربراہ پجاری کی خدمات انجام دیں۔]]

شالو نرسنگھ نے چندراگری میں ویاس تیرتھ کا پرجوش استقبال کیا۔ سومناتھ کوی اپنی تحریر میں کئی ایسے مناظروں اور مباحثوں کا تذکرہ کرتے ہیں جن میں ویاس تیرتھ نے اس دور کے ممتاز اہل علم پر فتح حاصل کی۔ سومناتھ کوی نے اس کا بھی ذکر کیا ہے کہ ویاس تیرتھ کی وقتاً فوقتاً راجا کی روحانی رہنمائی کا فریضہ بھی انجام دیتے تھے۔ تقریباً اسی زمانے میں ویاس تیرتھ کو تروپتی میں بھگوان "وینکٹیشور" کی پوجا کی ذمہ داری سونپی گئی۔ چنانچہ انھوں نے جنوبی ہند کے پہلے سفر کا آغاز کیا (یہ ایک ایسا دورہ تھا جس سے مختلف علاقوں کا سفر کر کے دویت کے نظریات کی اشاعت مقصود تھی)۔ شالو نرسنگھ کی وفات کے بعد ویاس تیرتھ چندراگری میں نرسنگھ رائے دوم کے دربار میں مقیم رہے، یہاں تک کہ تولو نرس نائک نے خود کو وجے نگر کا بلا شرکتِ غیر ے حکمران قرار دے دیا۔ نرس نائک کی درخواست پر ویاس تیرتھ ہیمپی منتقل ہو گئے اور اپنی بقیہ زندگی وہیں بسر کی۔ نرس نائیک کی وفات کے بعد ان کے فرزند ویر نرسنگھ رائے کی تاج پوشی ہوئی۔ لیکن کتباتی شواہد کی قلت کے سبب بعض محققین اس دعوے سے اختلاف کرتے ہیں کہ ویاس تیرتھ شالو نرسنگھ، نرسنگھ دوم اور ویر نرسنگھ کے روحانی مشیر تھے۔

## ہیمپی میں قیام
[تصغیر| ویاس تیرتھ نے شاہی خاندان، بالخصوص [کرشنا دیورایا سے خوشگوار تعلقات برقرار رکھے جو ویاس تیرتھ کو اپنا گرو مانتے تھے۔]]

سلطنت کے نئے دار الحکومت ہیمپی میں سلطنتِ کلنگ کے ایک سفیر باسو بھٹ کی قیادت میں آنے والے اہل علم و فلسفہ کے ساتھ طویل مباحثوں اور مناظروں کے بعد ویاس تیرتھ کو "ریاست کا محافظ سنت" مقرر کیا گیا۔ شاہی خاندان کے ساتھ ان کی وابستگی ویر نرسنگھ رائے کے برسرِ اقتدار آنے کے بعد بھی برقرار رہی۔ پرتگالی سیاح فرناؤ نونس کا مشاہدہ ہے کہ "بسنیگا (وجے نگر) کا راجا ہر روز ایک ایسے گیانی برہمن کی تعلیمات سنتا ہے جس نے کبھی شادی نہیں کی اور نہ کبھی کسی عورت کو چھوا ہے"؛ بی این شرما کے نزدیک اس سے مراد ویاس تیرتھ ہی ہیں۔ شرما کا یہ بھی دعویٰ ہے کہ یہ وہی دور تھا جب ویاس تیرتھ نے اپنی معرکہ آرا کتابوں "تاتپریہ چندرِکا"، "نیائے امرت" اور "ترک تانڈو" کی تصنیف شروع کر دی تھا۔

کرشنا دیورایا کی تخت نشینی کے بعد ویاس تیرتھ نے —جنھیں راجا اپنا "کُل دیوتا" (कुलदेवता) مانتا تھا— پڑوسی ریاستوں میں بحیثیت سفیر خدمات انجام دے کر اپنے اثر و رسوخ میں بے پناہ اضافہ کیا اور ساتھ ہی پورے برصغیر میں دویت ویدانت کے فلسفے کی اشاعت کی۔ کرشنا دیورایا کے ساتھ ان کے قریبی تعلقات کی تصدیق ہیمپی کے وِٹھلا مندر کے کتبات اور پرتگالی سیاح ڈومنگو پائیس کے بیانات سے بھی ہوتی ہے۔

ویاس تیرتھ کو بیجاپور سلطنت میں سفارتی مشنوں پر بھی بھیجا گیا اور انھوں نے مٹھوں کے قیام کے لیے نو مفتوحہ علاقوں میں دیہاتوں کی جاگیریں قبول کیں۔ اسٹوکر کا خیال ہے کہ یہ عمل راجا اور ویاس تیرتھ دونوں کے لیے سودمند تھا، کیونکہ ان نئے مفتوحہ علاقوں میں مٹھوں کے قیام سے سیاسی استحکام پیدا ہوا اور دویت ویدانت کی رسائی بھی بڑھی۔

سومناتھ کوی ایک واقعہ تحریر کرتے ہیں کہ کلنگ کے کسی ادویت فلسفی نے کرشنا دیو رائے کو چیلنج کے طور پر ایک تنقیدی کتاب بھیجی جس میں دویت کی مخالفت کی گئی تھی۔ جب ویاس تیرتھ نے اس کا دندان شکن جواب دیا تو کرشنا دیو رائے نے انھیں "رتن ابِھشیک" (جواہرات کی بارش) سے نوازا، جسے ویاس تیرتھ نے غریبوں میں تقسیم کر دیا۔ اس دور کے کتبات میں کرشنا دیو رائے کی جانب سے ویاس تیرتھ کو دیہاتوں کی جاگیریں دینے کا ذکر ملتا ہے، جن میں "بیٹاکونڈا" بھی شامل ہے، جہاں انھوں نے آبپاشی کا وسیع نظام اور "ویاس سمدر" نامی ایک جھیل تعمیر کروائی۔ ویاس تیرتھ کے اسی دور میں "داس کوٹ" (جس کا ترجمہ "عقیدت مندوں کی جماعت" ہے) کا قیام بھی عمل میں آیا؛ یہ ایک ایسا ادارہ تھا جہاں لوگ جمع ہو کر بھجن اور عقیدت مندانہ گیت گاتے تھے۔ اس ادارہ نے کئی خانہ بدوش نغمہ نگاروں (جنھیں ہری داس یا "وشنو کے بھگت" کہا جاتا ہے) کو اپنی طرف راغب کیا، جن میں پورندر داس اور کنک داس نمایاں ہیں۔

## کوہو یوگا کا عہد
ایک مرتبہ راجا کرشنا دیورایا کی زندگی میں "کوہو یوگا" (ساعت نحس) کا مرحلہ آیا۔ ویاس تیرتھ نے بھانپ لیا کہ سلطنت خطرے میں ہے، چنانچہ انھوں نے راجا سے کہا کہ وہ اپنی سلطنت انھیں (یعنی ویاس راج کو) دان کر دے۔ ویاس راج نے کوہو یوگا کے آغاز سے قبل اور اس کے پورے دورانیہ میں ریاست پر حکمرانی کی۔ جب کوہو یوگا ایک "کرشن سَرپ" (سیاہ ناگ) کی شکل میں نمودار ہوا تو انھوں نے اپنا بھگوا لباس (کاوی) تخت پر رکھ دیا جو جل کر راکھ ہو گیا۔ جب کوہو یوگا کی مدت ختم ہو گئی تو اگلے ہی روز انھوں نے راجا سے اپنی سلطنت واپس لینے کو کہا۔ راجا کرشنا دیورایا سلطنت واپس لینے میں ہچکچا رہے تھے کیونکہ انھوں نے اسے خود شری ویاس راج کو دان کیا تھا اور اسے واپس لینا "دتّاپہار دوش" (دی ہوئی خیرات واپس لینے کا گناہ) کے زمرے میں آتا تھا۔ لیکن شری ویاس راج کے اصرار اور حکم پر راجا نے سلطنت دوبارہ سنبھال لی۔

## ایام اخیرہ
تصغیر|دائیں| اپنے آخری برسوں میں ویاس تیرتھ نے وِٹھلا مندر کو نرسمہا کا ایک بت عطیہ کیا تھا۔
اندرونی سیاسی کشمکش کے باعث شاہی خاندان سے "عارضی دوری" کا ایک دور بھی آیا، جس میں ویاس تیرتھ نے "بیٹاکونڈا" میں گوشہ نشینی اختیار کر لی۔ کرشنا دیورایا کی وفات کے بعد ویاس تیرتھ نے اچیوت دیو رائے کے مشیر کی حیثیت سے اپنی خدمات جاری رکھیں۔ کتبات سے پتا چلتا ہے کہ انھوں نے ہیمپی کے وِٹھلا مندر کو "نرسمہا" کا ایک بت عطیہ کیا تھا، جو اس بات کی علامت ہے کہ وہ اس وقت بھی ایک فعال شخصیت تھے۔ ان کے شاگردوں وجیندر تیرتھ اور وادی راج تیرتھ نے مناظرانہ کتابیں لکھ کر اور چولا و ملناڈو کے علاقوں میں دویت فلسفے کی اشاعت کر کے ان کی وراثت کو آگے بڑھایا اور آخرکار بالترتیب کومبھکونم اور سودھے میں مٹھوں کی سربراہی سنبھالی۔ ویاس تیرتھ نے 1539ء میں وفات پائی۔ ان کی باقیات کو ہیمپی کے قریب نو برنداون میں سپردِ خاک کیا گیا۔ ہر سال ماہِ "پھاگن" میں ان کا یومِ وفات (جسے "آرادھنا" کہا جاتا ہے) منایا جاتا ہے۔ ویاس تیرتھ کے بعد ان کے شاگرد سری نواس تیرتھ ان کے جانشین بنے۔

تصغیر|بائیں|alt=Vyasatirtha tomb|انی گونڈی میں ویاس تیرتھ کا مقبرہ یا برنداون

## تصانیف
ویاس تیرتھ کی آٹھ تصانیف ہیں جو مناظرانہ رسائل، مدھواچاریہ کی کتابوں کی شروحات اور چند بھجنوں پر مشتمل ہیں۔ خیال ہے کہ وشنو داس اچاریہ کی "واد رتناولی"، جو ادویت عقائد کے خلاف ایک مناظرانہ مقالہ ہے، سے وہ متاثر تھے۔ میک کریا کا کہنا ہے کہ ادویت، ویاکرن (قواعد زبان)، نیائے اور میمانسا جیسے فکری نظاموں کے ارتقا کا مفصل اور عمیق تاریخی جائزہ لے کر اور ان کے اندرونی تضادات کو بے نقاب کر کے ویاس تیرتھ نے علمِ آرا نگاری (Doxography) کی ایک نئی صورت تخلیق کی۔ "نیائے امرت" میں رامانج کے وششٹ ادویت اور ساتھ ہی ناگ ارجن کے مادھمیک فلسفے سے بھی بحث کی گئی ہے۔ مناظرے کے اس اسلوب نے اپے دکشت کو بھی متاثر کیا، جنھوں نے "شاستر سدھانت لیش سنگرہ" (शास्त्रसिद्धान्तलेशसंग्रह) کے عنوان سے ایک فاضلانہ کتاب تحریر کی۔

### نیائے امرت
"نیائے امرت" چار ابواب پر مشتمل ایک مناظرانہ کتاب اور شرح ہے۔ ادویت کا مفروضہ ہے کہ یہ دنیا اور اس کی کثرت مایا (جسے کبھی "اودیا" یا جہالت بھی کہا جاتا ہے) برہم کے ساتھ باہمی تعامل کا نتیجہ ہے۔ لہٰذا ادویت کے مطابق یہ دنیا ایک وہمی تعمیر (Illusory construct) سے بڑھ کر کچھ نہیں۔ دنیا کی اس لغویت یا جھوٹ (جسے "مِتھیاتو" (मिथ्यात्व) کہا جاتا ہے) کی تعریف ادویت کے اندر بھی مختلف ہے؛ بعض کا خیال ہے کہ دنیا میں حقیقت کے مختلف درجات پائے جاتے ہیں، مثلاً اپے دکشت تین درجات جبکہ مدھوسودن سرسوتی دو درجات تسلیم کرتے ہیں۔ "نیائے امرت" کا پہلا باب حقیقت کی ان تعریفوں کی تردید کرتا ہے۔

دوسرے باب میں ویاس تیرتھ دویت اور ادویت میں پرمانوں کے کردار کا جائزہ لیتے ہیں۔ پرمان کا ترجمہ "ثبوت" یا "ذرائعِ علم" سے کیا جاتا ہے۔ دویت تین "پرمانوں" کی صداقت تسلیم کرتا ہے: "پرتیکش" (براہِ راست مشاہدہ)، "انومان" (قیاس) اور "شبد" (آگم)۔ یہاں ویاس تیرتھ یہ استدلال کرتے ہیں کہ دویت کے اصولوں کی تائید متعلقہ "پرمانوں" سے کی جا سکتی ہے اور وہ مدھواچاریہ کے پنج بھید (پانچ اقسام کے فرق) کے عقیدے کی اس کے مطابق تصدیق کرتے ہیں۔ اس کے بعد ادویت کے نرگن برہم تصور کے خلاف دلائل دیے گئے ہیں۔ جبکہ تیسرا باب حصولِ علمِ حقیقی (گیان) پر ادویت ویدانت کے نقطۂ نظر کے تنقیدی جائزے پر مشتمل ہے، چوتھا باب ادویت کے امور نجات مثلاً "موکش" کے خلاف، بالخصوص "جیون مکتی" (زندگی ہی میں حصول نجات) کے تصور سے بحث کرتا ہے۔ ویاس تیرتھ سوال اٹھاتے ہیں کہ کیا کسی ادویت وادی کے لیے وہم کا پردہ اٹھنے اور برہم کے ساتھ اتحاد کے بعد جسم کا وجود ختم ہو جاتا ہے؟

"نیائے امرت" نے ادویت حلقوں میں ایک تلاطم پیدا کر دیا تھا اور اس کے نتیجے میں صدیوں تک علمی مباحثوں کا بازار گرم رہا۔ وارانسی کے ایک وِدوان مدھوسودن سرسوتی نے "ادویت سدھی" کے عنوان سے "نیائے امرت" کا سطر بہ سطر جواب لکھا۔ اس کے جواب میں ویاس رام اچاریہ نے "نیائے امرت ترنگنی" اور پانڈورنگی آنند بھٹّارک نے "نیائے امرت کنٹکو دوار" لکھ کر جوابی تنقید کی۔ اول الذکر پر برہمانند سرسوتی نے "ادویت سدھی" کی اپنی شرح "گرُو چندرکا" میں بھی تنقید کی ہے۔ ونمالی مشرا نے برہمانند سرسوتی کی کتاب کی تردید لکھی اور بالآخر یہ تنازع سرد ہوا۔ اسٹوکر کا قیاس ہے کہ ویاس تیرتھ کی تحریروں پر بھرپور جوابی ردِ عمل کی وجہ وجے نگر سلطنت میں ادویت کی گھٹتی ہوئی طاقت اور یہ حقیقت تھی کہ مٹھوں کے منتظم کی حیثیت سے ویاس تیرتھ کو شاہی سرپرستی حاصل تھی۔

ویاس تیرتھ کے شاگرد وجیندر تیرتھ نے "لگھو آمود" کے عنوان سے نیائے امرت کی شرح لکھی تھی۔

### تاتپریہ چندرکا
"تاتپریہ چندرِکا" (तात्पर्यचन्द्रिका) یا "چندرِکا"، اصلاً جے تیرتھ کی تصنیف "تتو پرکاشِکا" کی شرح ہے، جو خود مدھواچاریہ کی "برہما سوتر بھاشیہ" (جو بادرائن کے برہما سوتر کی "بھاشیہ" یا تشریح ہے) کی شرح ہے۔ یہ کتاب نہ صرف برہما سوتر پر لکھی گئی شنکر آچاریہ، مدھواچاریہ اور رامانج کی تشریحات کا تجزیہ کرتی ہے بلکہ ان کی ذیلی شروحات کا بھی احاطہ کرتی ہے۔ ویاس تیرتھ کا مقصد یہاں یہ ثابت کرنا ہے کہ مدھواچاریہ کی "برہما سوتر بھاشیہ" دیگر تمام تشریحات کے مقابلے میں اصل ماخذ سے سب سے زیادہ ہم آہنگ اور برتر ہے۔ ہر "ادھیکرن" یا باب کے تحت اصل تشریحات (ادویت اور وششٹ ادویت) اور ان کی ذیلی شروحات سے بکثرت دیے گئے اقتباسات ویاس تیرتھ کے تقابلی اسلوب (Doxographical style) کا واضح ثبوت ہیں۔ اس کتاب میں برہما سوتر کے صرف پہلے دو ابواب کا احاطہ کیا گیا ہے، جبکہ بقیہ حصہ اٹھارھویں صدی میں رگھوناتھ تیرتھ نے مکمل کیا۔

### ترک تانڈو
"ترک تانڈو" (तर्कताण्डव) یعنی "منطق کا رقص" ایک مناظرانہ رسالہ ہے جس میں روئے سخن نیائے مکتبِ فکر کی جانب ہے۔ اگرچہ ویاس تیرتھ اور ان کے پیشروؤں نے نیائے مکتبِ فکر سے تکنیکی زبان، منطقی اسلحے اور اصطلاحات مستعار لی تھیں اور دونوں مکاتبِ فکر میں بڑی حد تک مماثلت پائی جاتی ہے، لیکن ان کے درمیان بالخصوص علمیات کے ذیل میں نمایاں اختلافات موجود تھے۔ جے تیرتھ کی کتابیں "نیائے سُدھا" اور "پرمان پدھتی" نیائے مکتبِ فکر کے خلاف پہلا ردِ عمل تھیں۔

نو نیائے کی آمد نے دونوں مکاتبِ فکر کے درمیان اختلافات کو مزید وسیع کر دیا، خاص طور پر حصولِ علم یا پرمانوں کے متعلق اختلافات گہرے ہو گئے۔ اسی صورت حال سے تحریک پا کر ویاس تیرتھ نے "ترک تانڈو" لکھی اور اپنے مخالفین کو باضابطہ جواب دینے کی کوشش کی۔ ویاس تیرتھ نے نیائے کی مستند اور معاصر کتابوں کا حوالہ دیا اور ان پر تنقید کی، جن میں گنگیش اپادھیائے کی "تتو چنتامنی"، شری ولبھ کی "نیائے لیلاوتی" اور اُدین کی "کُسُمانجلی" اور ان کی شروحات قابل ذکر ہیں۔ یہ کتاب تین ابواب پر مشتمل ہے جو تین "پرمانوں" کے مشابہ ہیں؛ اس میں کئی موضوعات اٹھائے گئے ہیں، مثلاً ایک متنازع دعویٰ جس میں برہما سوتر کے ابتدائی کلمات ("اُپکرَم") کے مقابلے میں اختتامی کلمات ("اُپسَنہار") کی برتری پر استدلال کیا گیا ہے۔ میمانسا اور ادویت اس نظریے کے حامی ہیں کہ آغاز، اختتام پر غالب ہوتا ہے اور وہ اپنے مفروضات اسی بنیاد پر قائم کرتے ہیں۔ ویاس تیرتھ کے اس دعوے نے انھیں ویدانت حلقوں کے مد مقابل لا کھڑا کیا، جہاں اپے دکشت ان کے سب سے بڑے مخالف بن کر ابھرے۔ ویاس تیرتھ کے موقف کا دفاع وجیندر تیرتھ نے "اپسنہار وجے" میں کیا ہے۔

### مندرا منجری
"مندرا منجری" (मन्दारमञ्जरी) ویاس تیرتھ کے ان حواشی یا وضاحتی نوٹس کا مجموعہ ہے جو انھوں نے مدھواچاریہ کے دس تردیدی رسائل ("دشا پرکرن") میں سے تین ("مایا واد کھنڈن"، "اپادھی کھنڈن"، "پَرَپنچ مِتھیا واد کھنڈن") اور جے تیرتھ کی "تتو وِویک" پر لکھے تھے۔ ویاس تیرتھ نے یہاں صرف اصل متن کے مبہم اور پیچیدہ مقامات کی وضاحت کی ہے۔

### بھید اوجیون
"بھیدوجّیوَن" (भेदोज्जीवन) ویاس تیرتھ کی آخری تصنیف سمجھی جاتی ہے کیونکہ اس میں ان کی سابقہ کتابوں کے اقتباسات موجود ہیں۔ اس رسالے کا بنیادی مقصد دویت میں "بھید" (فرق) کے عقیدے پر زور دینا ہے، جیسا کہ اس کے عنوان سے ظاہر ہے جس کا ترجمہ "بھید کا احیا" کیا جا سکتا ہے۔ ناگ راج شرما لکھتے ہیں: "ایک مختصر سے رسالے میں انھوں نے اس پورے وجودی (Monistic) ادب کا احاطہ کیا ہے جو اس وقت اہمیت اختیار کر گیا تھا اور مدھواچاریہ کی حقیقت پسندی کے حق میں غیر مبہم اور واضح دلائل پیش کیے ہیں"۔

## وراثت
اپنی فلسفیانہ اور جدلیاتی فکر، پورے برصغیر میں دویت مکتبِ فکر کی اشاعت میں کلیدی کردار اور ہری داس تحریک کی سرپرستی کی بنا پر ویاس تیرتھ کو مدھواچاریہ اور جے تیرتھ کے ہمراہ دویت فکر کے صفِ اول کے فلسفیوں میں شمار کیا جاتا ہے۔ بی این کے شرما لکھتے ہیں: "ہمیں ان کی تصانیف میں قدیم اور معاصر فکری نظاموں کا نہایت وسیع علم، حیرت انگیز ذہانت اور فکر و بیان کی نادر الوجود وضاحت اور تندی و تیزی ملتی ہے"۔ وجے نگر کے شہنشاہوں، بالخصوص کرشنا دیورایا کے مشیر اور رہنما کی حیثیت سے بھی ان کا کردار نہایت نمایاں رہا۔

### دویت کی اشاعت
تصغیر|ویاس تیرتھ کے عہد میں ہیمپی دویت مت کا مرکز بن گیا تھا۔
بی این کے شرما کہتے ہیں کہ انھوں نے دویت کو ایک غیر معروف تحریک سے نکال کر فلسفیانہ اور جدلیاتی اعتبار سے ایک مکمل اور مستند مکتبِ فکر میں تبدیل کر دیا۔ شمالی کرناٹک کے خطے میں مختلف سفارتی مشنوں میں اپنی موجودگی اور جنوبی ہند کے مذہبی اسفار کے ذریعے انھوں نے پورے برصغیر میں دویت کے اصول و نظریات کی اشاعت کی۔ خانہ بدوش نغمہ نگاروں یا ہری داسوں کی سرپرستی کر کے انھوں نے اس بات کی نگرانی کی کہ یہ فلسفہ مقامی زبانوں میں ڈھل کر عام لوگوں کی زندگیوں کا حصہ بن جائے۔ انھوں نے پورے کرناٹک میں وایو کے 732 بت نصب کر کے دویت کی اشاعت میں حصہ لیا۔ بنگال میں اُس وقت ابھرنے والی چیتنیا تحریک پر بھی ویاس تیرتھ کے افکار خاصے اثر انداز ہوئے۔ کہا جاتا ہے کہ چیتنیا مہاپربھو (1486ء–1534ء) ایشور پوری کے شاگرد تھے، جو مادھویندر پوری کے شاگرد تھے، وہ لکشمی پتی تیرتھ کے شاگرد تھے اور لکشمی پتی تیرتھ بذاتِ خود ویاس تیرتھ (1469ء–1539ء) کے شاگرد رہے۔ اسٹوکر کا مفروضہ ہے کہ حریف مکاتبِ فکر کے خلاف ان کے مناظروں کا ایک اثر یہ بھی ہوا کہ دویت کو شاہی سرپرستی حاصل ہو گئی۔

### علمی اثرات
ویاس تیرتھ اپنے پیشروؤں جیسے وشنو داس اچاریہ، جے تیرتھ اور مدھواچاریہ سے متاثر تھے اور انھوں نے ان کے اسلوب اور طریقِ تحقیق کو مستعار لیا۔ پھر ویاس تیرتھ نے بھی اپنے جانشینوں پر گہرے اثرات مرتب کیے۔ وادی راج کی "یُکتی مالِکا" (युक्तिमालिका) کے بعض دلائل "نیائے امرت" سے ماخوذ ہیں، جبکہ وجیندر تیرتھ اور راگھویندر تیرتھ جیسے بعد کے فلسفیوں نے ویاس تیرتھ کی تصانیف کی متعدد شروحات لکھیں۔ وجے دھوج تیرتھ کی "پاد رتناولی"، جو مدھواچاریہ کی "بھگوت تاتپریہ نرنے" کی ایک شرح ہے، بعض پہلوؤں سے ویاس تیرتھ کے علمی ذخیرے سے مستفید ہے۔ دویت برادری سے باہر ان کے اثرات اپے دکشت کی کتابوں میں ملتے ہیں، جنھوں نے اپنی بعض تصانیف میں ویاس تیرتھ کا تقابلی اسلوب (Doxographical style) اپنایا، نیز جیو گوسوامی کی کاوشوں میں بھی ان کا عکس نظر آتا ہے۔

ویاس تیرتھ نے اپنی جدلیات میں پورو میمانسا، ویاکرن اور نو نیائے جیسے متنوع مکاتبِ فکر کے عناصر کو شامل کیا۔ ادویت اور نیائے پر ان کی تنقید نے شدید علمی تنازعے کو جنم دیا، جس سے ان مکاتبِ فکر کے درمیان مباحثوں کا ایک طویل سلسلہ شروع ہوا اور متعلقہ مکاتبِ فکر کو اپنی فلسفیانہ تعریفوں کی از سرِ نو تشکیل کرنی پڑی۔ باگچی لکھتے ہیں: "یہ تسلیم کیا جانا چاہیے کہ ویاس تیرتھ کی تحریر کردہ قیاس و استدلال کی تعریف اور اس کی ماہیت و خدمات کی وضاحت حقیقت میں ہندوستان کی منطقی فکر کا نقطۂ کمال ہے اور انھیں نیائے ویشیشک مکتبِ فکر کے نظریات کی واضح اصلاح و ترقی سمجھا جانا چاہیے"۔

### ہری داس تحریک میں
ہریداس تحریک میں ویاس تیرتھ کی خدمات دو جہتی ہیں۔ انھوں نے ان نغمہ نگاروں کے باہمی تعامل کے لیے "داس کوٹ" کے نام سے ایک ادارہ قائم کیا اور خود بھی "کرشن" کے تخلص سے مقامی زبان (کنڑ) میں کئی بھجن لکھے، جن میں سب سے زیادہ مشہور کرناٹک موسیقی کا کلاسیکی گیت "کرشن نی بیگانے بارو" ہے۔ ویاس تیرتھ دویت سلسلے کے اندر سماجی تبدیلی کے بانی بھی تھے کیونکہ انھوں نے ذات پات یا عقیدے کی تفریق کے بغیر ان خانہ بدوش نغمہ نگاروں کو دویت تحریک کے مرکزی دھارے میں شامل کیا۔ اس کی واضح مثال کنک داس کی بیعت ہے جو براہمن نہیں تھے، اور پورندر داس جو تاجر تھے۔

### سیاسی اثر و رسوخ
ویاس تیرتھ کا سیاسی اثر و رسوخ "ویاس یوگی چرت" کی دریافت کے بعد منظرِ عام پر آیا۔ وجے نگر کا دربار اپنی سرپرستی میں بہت انتخاب پسند تھا، جس کی وجہ سے مختلف فرقہ وارانہ گروہوں کے درمیان مقابلہ رہتا۔ اسٹوکر کا کہنا ہے کہ ویاس تیرتھ دربار میں اسمارتی اور شری ویشنو براہمنوں کی طاقت سے آگاہ تھے، اس لیے انھوں نے اپنی مناظرانہ کتابوں کے ذریعے انھیں ہدف بنایا۔ اگرچہ ان کی تصانیف میں رامانُج کے فلسفے پر تنقید کی گئی تھی، لیکن ویاس تیرتھ نے شری ویشنومت کے پیروکاروں کے ساتھ خوش گوار تعلقات استوار رکھے اور اکثر ان کے مندروں کے لیے زمین اور رقم دان کی۔

بطور سفارت کار ویاس تیرتھ نے قبائلی رہنماؤں، غیر ملکی معززین اور شمالی ہند کے سفیروں سمیت مختلف اشخاص سے روابط رکھے۔ برصغیر میں مٹھوں اور عبادت گاہوں کے قیام، اہم مقامات پر آبپاشی کے بڑے منصوبوں کی سرپرستی اور مختلف سماجی گروہوں کے درمیان تعمیری تعلقات استوار کر کے انھوں نے نہ صرف ویشنومت کی رسائی کو وسعت دی بلکہ نئے مفتوحہ یا باغی علاقوں کے سلطنت میں انضمام کو بھی آسان بنایا۔ اس ضمن ميں انھوں نے سلطنت کے تیلگو اور تمل بولنے والے علاقوں میں مدھواچاریہ فنِ پیکر سازی، نظریات اور رسومات کو متعارف کرایا۔ مدھواچاریہ مٹھوں کا قیام نہ صرف عبادت اور برادری کی خدمت کے طور پر کام آتا تھا بلکہ اس سے معاشی روابط کو بھی فروغ ملا کیونکہ یہ مراکز تجارت اور دولت کی از سرِ نو تقسیم کا ذریعہ بھی بنے۔

ایک روایت کی رو سے یہ سمجھا جاتا ہے کہ ویاس تیرتھ نے راجا کی جانب سے دو سال تک وجے نگر کے تخت پر حکمرانی کی تھی۔

## حواشی

## حوالہ جات

## مآخذ

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

## بیرونی روابط
* ویاس تیرتھ کی سوانح عمری 
* بھیدوجّیون (سنسکرت متن)
* ترک تانڈو (سنسکرت متن)
* نیائے امرت اور ادویت سُدھی
* تاتپریہ چندرِکا (سنسکرت متن)

زمرہ:پندرھویں صدی کے ہندوستانی فلاسفہ
زمرہ:پندرھویں صدی کے ہندوستانی موسیقار
زمرہ:دویت ویدانت
زمرہ:دویتی فلاسفہ
زمرہ:سنسکرت شعرا
زمرہ:سولھویں صدی کے بھارتی موسیقار
زمرہ:سولھویں صدی کے ہندوستانی فلاسفہ
زمرہ:کارناٹک موسیقار
زمرہ:کرناٹک کے موسیقار
زمرہ:کنڑ شعرا
زمرہ:مدھو روایت کے مذہبی رہنما
زمرہ:میسور کے محققین
زمرہ:میسور کے مصنفین
زمرہ:وجے نگر سلطنت کے محققین
زمرہ:وجے نگر کے شعرا
زمرہ:ہری داس فرقہ
زمرہ:تاریخ کرناٹک
زمرہ:1447ء کی پیدائشیں
زمرہ:1548ء کی وفیات
زمرہ:قدیم ہندوستانی فلسفی
زمرہ:ہندو سنت